次正夫途中蔬食韵
作者：彭汝礪
朝代：宋

paragraphs: 昔未與公游，同志不同居。
我寵居鳳掖，公名專石渠。
醪醴賜上尊，膏羶給天厨。
彭城作逐客，事事秦越殊。
尚慚素餐詩，苦畏城旦書。
豈能萬錢食，謬駕雙輪車。
時時置盃盤，登眺隨所如。
公行適在野，乃至歌無魚。
人生一世間，百年實斯須。
無所不可安，何獨貴紆朱。
飲河惟滿腹，奚欠亦奚餘。
作詩促公歸，去直承明廬。